VPDK „Mārupieši” XIII ASV dziesmu un deju svētkos, Milvokos, Viskonsinā,

4.-8. 07. 2012.

jeb

KEEP CALM AND LOVE LATVIANS \*

No 4. līdz 8. jūlijam ASV pilsētā Milvoki norisinājās XIII ASV latviešu dziesmu un deju svētki, kur piedalījās gan jauni, gan veci dziedātāji un dejotāji no Amerikas, Kanādas, Īrijas un Latvijas. Svētkos piedalījās arī vidējās paaudzes deju kolektīvs (VPDK) Mārupieši no Mārupes pagasta. Uzaicinājumu braukt un piedalīties Mārupieši saņēma pirms diviem gadiem. Pēc gara un rūpīga apdomas laika no 50 cilvēku lielā kolektīva uz festivālu devās 33 dejotāji kopā ar 5 mūziķiem. Ikvienam bija kāds savs priekšstats vai cerība, kādas domas vai sapņi par to, kāda būs Amerika, kādi tur būs cilvēki un kā dziesmu un deju svētki noritēs aiz okeāna.

Jaunās Pasaules iekarošanu Mārupieši sāka Kanādā, Toronto, viesojoties pie vietējās latviešu tautas deju kopas „Dižais Dancis”, kas ciemiņus no Latvijas laipni uzņēma savās mājās un ģimenēs. Tur Mārupieši sniedza divus aizkustinošus koncertus - Kanādas latviešu centrā un latviešu aprūpes mājā „Kristus dārzs”, kā arī ieguva daudz jaunus draugus.

Pēc tam Mārupieši devās uz Milvokiem, Viskonsinas štatā, kur norisinājās XIII ASV latviešu dziesmu un deju svētki. Uzņemšana arī Amerikā bija tikpat silta un jauka kā Kanādā. Vietējās latviešu kopienas tiešām gaidīja dejotājus no Latvijas, ko varēja sajust jau festivāla atklāšanas koncertā. Svētku atklāšana norisinājās vienā no vecākajiem ASV teātriem *The Pabst Theatre*, kur Mārupieši izdejoja Guntas Skujas deju „Ik rudeni valodiņa”. Pēc uzstāšanās vētrainās skatītāju ovācijas nerimās, tāpat arī nākamās dienas Jaundeju skatē, kur Mārupieši izpildīja trīs dejas. Visaugstāko novērtējumu - absolūti pirmo vietu skatītāju vērtējumā – un pirmo vietu skatuves deju kategorijā ieguva Viļņa Birnbauma veidotā „Diždeja”, kas veltīta pērn mūžībā aizgājušajam horeogrāfam un latviskās kultūras kopējam Zigurdam Miezītim. Trešo vietu skatuves deju kategorijā ieguva Guntas Skujas deja „Lieldienu šūpoles”.

Taču piedzīvojums Deju lieluzveduma laikā *U.S. Cellular* arēnā ir gandrīz vai vārdiem neparakstāms. Šobrīd grūti noticēt, ka vēl kādreiz varētu piedzīvot tik spēcīgu, pozitīvi emocionālu pārdzīvojumu, kāds bija deju svētku lieluzvedums. Jau mēģinājuma laikā visapkārt bija jūtams patiess prieks par iespēju piedalīties kopīgā latvisko tradīciju kopšanā. Emocijas savu kulmināciju sasniedza koncerta finālā, kad gan dejotāji laukumā, gan skatītāji tribīnēs piecēlās kājās, sadevās rokās un dziedāja „Daugav’s abas malas”. Tas bija tāds *fīlings,* ko Latvijas dziesmu un deju svētkos līdz šim nav izdevies piedzīvot. Mārupieši lieluzvedumā dejoja astoņas dejas, tai skaitā deju „Gosti” Guntas Skujas horeogrāfijā, ko Mārupieši izpildīja vieni arēnas centrā.

VPDK Mārupieši greznajā *The Pabst Theatre* sniedza ari speciāli Milvokiem sagatavotu deju koncertprogrammu, kurā izpildīja tādas dejas kā: „Mārtiņdancis”, „Gosti”, „Kas pazina mani jaunu”, „Pērkoņdancis”, „Dieviņš bija” un citas. Priekšnesums arēnā bija atstājis ļoti labu iespaidu un, iespējams, tāpēc uz koncertu cilvēki stāvēja rindā vesela kvartāla garumā. Mārupiešiem izdevās attaisnot skatītāju cerības, jo ovācijas kā koncerta laikā, tā arī pēc tā, bija nerimstošas. Pat pēc pusotru stundu garā koncerta emocionālais pacēlums bija tik liels, ka Mārupieši ar lielu prieku atkārtoti nodejoja Guntas Skujas „Pērkoņdanci”. Skatītāji nāca klāt un izteica pateicību par skaisto koncertu ne tikai teātrī pēc koncerta, bet arī vakarā svētku noslēguma balles laikā – tas atkal aizkustināja līdz asarām.

Tas, kā Mārupiešus sagaidīja un uzņēma Amerikā, daudzkārt pārspēja gaidīto – neviens pat iedomāties nevarēja kaut ko tik skaistu, jauku, mīļu un latvisku. Tieši mīļums, siltums un sirsnība ir tas, kas dejotāju sirdīs paliks uz visiem laikiem. Turklāt, iegūta jauna perspektīva skatam uz Latviju – mums ir tik daudz kas, ko īsti nenovērtējam, vai uztveram par pašsaprotamu, bet tradīcijas, ja tās netiek koptas, var izzust.

\*Saglabājiet mieru un mīliet latviešus! (uzraksts pie svētku pasākumu biļešu kases)